《过冯公岭》
元代·陈高

绝壁倚霄汉，千峰势如驰。何年五丁士，凿石连天梯。

萦纡不可上，髣髴登峨眉。白石齧我足，霜风吹我衣。

前途政迢递，我已筋力疲。寒花道傍开，幽鸟林间啼。

彷徨俯自慰，少憩日已西。浮生浪奔走，困踣胡尔为。

他年履坦道，慎勿忘崄巇。

作者简介：（1315—1367）元温州平阳人，字子上，号不系舟渔者。顺帝至正十四年进士。授庆元路录事，明敏刚决。不满三年，自免去。再授慈溪县尹，亦不就。方国珍欲招致之，无从得。平阳陷，浮海过山东，谒河南王扩廓帖木儿，论江南虚实，陈天下之安危。扩廓欲官之，会疾作卒。有《不系舟渔集》、《子上存稿》。